பகுப்பு:திருவிவிலியம் பகுப்பு:இறைவேதங்கள் 1 சாமுவேல் (The First Book of Samuel) அதிகாரங்கள் 21 முதல் 22 வரை அதிகாரம் 21 சவுலிடமிருந்து தாவீது தப்பித்தல் 1 பின்பு தாவீது நோபில் இருந்த குரு அகிமெலக்கிடம் சென்றார். அகிமெலக்கு தாவீதை நோக்கி நடுக்கத்துடன் வந்து அவரிடம், "நீ ஏன் தனியே இருக்கிறாய்? உன்னுடன் யாரும் வரவில்லையா? என்றார். 2 அதற்குத் தாவீது குரு அகிமெலக்கிடம், "அரசர் எனக்கு ஒரு பணியைக் கட்டளையிட்டுள்ளார். 'நான் உன்னை அனுப்பிய நோக்கத்தையும் உனக்கு அளித்த கட்டளையையும் ஒருவரும் அறியக்கூடாது' என்று அரசர் கூறியுள்ளார். எனவே ஒரு குறிப்பிட்ட இடத்தில் என்னைச் சந்திக்குமாறு என் தோழர்களுக்குச் சொல்லியுள்ளேன். 